BESLUTNING(1)

om små og mellemstore virksomheders betydning for en bæredygtig udvikling i AVS-landene

Den Paritetiske Forsamling AVS-EU,

- forsamlet i Strasbourg (Frankrig) den 29. marts - 1. april 1999,

- der henviser til sine tidligere beslutninger om økonomisk, social, industriel og bæredygtig udvikling, betydningen af mikro-lån, kvinders rolle i økonomien og den private sektors betydning,

- der henviser til den fjerde Lomé-konvention som ændret den 4. november 1997 i Mauritius,

- der henviser til retningslinjerne for forhandlingerne om en ny AVS-EU-konvention, som Rådet for Den Europæiske Union vedtog den 30. juni 1998, samt til AVS-forhandlingsmandatet, som blev vedtaget den 30. september 1998,

- der henviser til de hidtidige resultater af forhandlingerne om en ny partnerskabsaftale, navnlig til konklusionerne fra AVS-EU-ministerkonferencen i Dakar den 8. og 9. februar 1999,

- der henviser til meddelelse fra Kommissionen til Rådet og Europa-Parlamentet (KOM(1998)0667) om EF's strategi for udvikling af den private sektor i AVS-landene,

- der henviser til meddelelse fra Kommissionen til Rådet og Europa-Parlamentet (KOM(1998)0527) om mikrofinansiering og fattigdomsbekæmpelse,

- der henviser til Rådets forordning (EF) nr. 1658/98 af 17. juli 1998 om samfinansiering med europæiske ikke-statslige udviklingsorganisationer (ngo) af foranstaltninger på områder af interesse for udviklingslandene,

- der henviser til Rådets forordning (EF) nr. 2836 af 22. december 1998 om integrering af kønsaspektet i udviklingssamarbejdet,

- der henviser til rapporten om små og mellemstore virksomheder, teknologi og udvikling, et arbejdsdokument til Europa-Parlamentets STOA-Panel, PE 167.795 (udkast til endelig rapport), februar 1999,

A. der henviser til, at to af de største udfordringer, der skal tages op under den næste AVS-EU-konvention, er en gnidningsløs integration af AVS-landene i verdensøkonomien og integration af den fattige del af befolkningen i deres landes sociale og økonomiske liv,

B. der i den forbindelse henviser til, at den private sektor har en afgørende rolle at spille som drivkraften bag vækst, social og økonomisk udvikling og bekæmpelse af fattigdom i AVS-landene,

C. der henviser til, at etablering af et stabilt politisk institutionelt, økonomisk og lovgivningsmæssigt klima er en nødvendig (omend ikke tilstrækkelig) forudsætning for udviklingen af små og mellemstore virksomheder og mikrovirksomheder, der er ofre for deres egne begrænsninger,

D. der henviser til, at de små og mellemstore virksomheder, selv om de ikke er særligt kapital-intensive, i høj grad medvirker til jobskabelse,

E. der henviser til, at små og mellemstore virksomheder er en vigtig kilde til teknologisk innovation og tilpasning af teknologier til den lokale situation, og at de spiller en specielt vigtig rolle i forbindelse med uddannelse af arbejdskraft,

F. der henviser til målene for udviklingssamarbejdet under den fjerde Lomé-konvention, gennem de mange nationale og regionale indikativprogrammer, for så vidt angår fremme af den private sektor, er:

- at skabe arbejdspladser ved at fremme små og mellemstore virksomheder,

- at bekæmpe fattigdom i den uformelle sektor ved at støtte mikrovirksomheder, og

- at øge eksporten ved at fremme handelen,

G.der henviser til, at den private sektor i AVS-landene er domineret af små og mellemstore virksomheder (SMV'er) og mikrovirksomheder (købmænd, næringsdrivende, håndværkere, etc.),

H. der henviser til, at små virksomheder og mikrovirksomheder (ofte familiebaserede) beskæftiger næsten 80% af arbejdskraften i AVS-landene og giver de mest ugunstigt stillede udsnit af samfundet og navnlig kvinder mulighed for at oppebære indtægter og social status,

I. der henviser til, at små og mellemstore virksomheder i sammenligning med større virksomheder besidder langt større potentiale til at forsyne bredere geografiske områder, hvilket fremmer en mere afbalanceret økonomisk og industriel udvikling,

J. der henviser til, at små virksomheder og mikrovirksomheder har lavere etableringsomkostninger og dermed lavere administrationsomkostninger, hvilket gør det nemmere at etablere virksomheder for personer, som ellers ville have været udelukket fra den økonomiske udvikling, f.eks. kvinder og personer uden fast ejendom),

K. der henviser til, problemerne med at få adgang til låntagning i større kommercielle banker er en af de største hindringer for etableringen og den efterfølgende udvikling af mikrovirksomheder inden for den uformelle sektor og også (i væsentlig grad) for udviklingen af små og mellemstore virksomheder,

L. der henviser til, at det i STOA-Panelets rapport om små og mellemstore virksomheder, teknologi og udvikling blev konstateret, at støtten til små og mellemstore virksomheder stadig er mangelfuld, hovedsagelig på grund af alt for komplicerede administrative procedurer, problemer med lokale mellemænd, utilstrækkelige oplysninger, utilstrækkelig åbenhed og politisk slagside ved tildelingen af midler, dårlig samordning mellem EU-programmerne og programmerne i de nationale og internationale organer, som støtter små og mellemstore virksomheder, utilstrækkelig udnyttelse af lokal ekspertise og utilstrækkelig samordning mellem tekniske og økonomiske udviklingsprojekter,

1. henleder opmærksomheden på, at små og mellemstore virksomheder og mikrovirksomheder udgør den allervigtigste kilde til beskæftigelse i AVS-landenes økonomier, og at de yder et meget vigtigt bidrag til de fattigdomsbekæmpende strategier, der gennemføres i de pågældende lande;

2. mener, at det derfor er vigtigt, at der skabet hensigtsmæssige betingelser med henblik på at stimulere det private initiativ (herunder også private småinitiativer) og at fremme fremkomsten af en tæt, dynamisk struktur af aktive små og mellemstore virksomheder og mikrovirksomheder, som skaber arbejdspladser og indtægter, også for de fattigste og for kvinder;

3. glæder sig derfor over, at forhandlingerne om en ny AVS-EU-partnerskabsaftale viser, at man nu fuldt ud erkender, at den private sektor spiller en central rolle, og at navnlig små og mellemstore virksomheder spiller en vigtig rolle i udviklingsprocessen;

4. glæder sig over Kommissionens afgørelse om at udarbejde en omfattende strategi for EU-finansiering af foranstaltninger til udvikling af den private sektor i AVS-landene, som ikke alene skal gælde for programmer specielt for den private sektor men for alle EUF-finansierede foranstaltninger, som involverer den private sektor;

5. understreger nødvendigheden af, at der gennem det finansielle samarbejde mellem AVS og EU skabes aktører i den uformelle økonomi samt små og mellemstore virksomheder med de nødvendige ressourcer, og at tildeling af smålån og mikrolån til de fattige prioriteres i denne proces;

6. opfordrer navnlig Unionen til at indføre foranstaltninger, der kan medvirke til oprettelse og udvikling af mikrofinansieringsinstitutioner i AVS-landene i samarbejde med den formelle banksektor, så der skabes en gnidningsløs overgang, når virksomhedernes finansielle behov vokser;

7. opfordrer regeringerne i AVS-landene til på politisk plan at skabe de rigtige betingelser for demokrati, god regeringsførelse, respekt for menneskerettighederne og retsstatsprincipperne med henblik på at øge statsinstitutionernes troværdighed, garantere social stabilitet og fremme et gunstigt investeringsklima,

8. opfordrer AVS-landene til at skabe makroøkonomiske og regulatoriske rammer, som giver mulighed for konkurrencedygtige, åbne og integrerede markeder for varer, tjenesteydelser, arbejdskraft og kapital og dermed fremmer de små og mellemstore virksomheders drift og det udenlandske erhvervslivs tillid til stabiliteten i den lokale situation;

9. mener, at Den Europæiske Union i højere grad bør større støtte AVS-landenes bestræbelser på at skabe betingelser, som er gunstige for investeringer, og som ikke skader miljøet eller krænker sociale rettigheder, navnlig hvad angår børnearbejde samt sundhed og sikkerhed på arbejdspladsen;

10. håber, at alle til rådighed stående instrumenter (navnlig EIB- og IDB-instrumenter) vil blive mobiliseret for at stimulere investeringer og partnerskaber mellem europæiske små og mellemstore virksomheder og små og mellemstore virksomheder i AVS-landene, blandt andet i form af blandede selskaber;

11. erkender i den forbindelse, at det er nødvendigt at støtte etableringen og styrkelsen af kapaciteten i forbindelsesorganer som f.eks. AVS-landenes handelskamre eller brancheforeninger for således at gøre det muligt at identificere projekter og sprede oplysninger blandt virksomhederne;

12. glæder sig over oprettelsen af Sammenslutningen af Nationale AVS-Handelskamre, Industrikamre og Andre Aktører inden for Økonomien, og mener, at det er vigtigt, at dette initiativ støttes, så der ydes et meningsfuldt bidrag til AVS-EU-udviklingssamarbejdet, og så alle AVS-landenes private sektorers deltagelse i deres landes økonomiske og sociale udvikling fremskyndes;

13. opfordrer kraftigt Kommissionen til som hurtigt at tildele midler til denne sammenslutnings netværksprojekt, som blandet andet indbefatter uddannelseselementet "erhvervsmæssige initiativer for kvinder", samt at aflægge beretning om de fremskridt, der gøres i denne henseende, på det næste møde i Den Paritetiske Forsamling AVS-EU;

14. understreger, at en nødvendig forudsætning for, at virksomhederne kan blomstre, er en pålidelig og effektiv infrastruktur, blandt andet veje, telekommunikationsforbindelser, elektricitets- og vandforsyninger;

15. opfordrer AVS-landenes regeringer til gennem undervisnings- og uddannelsessystemet og ved at tilbyde sociale tjenesteydelser inden for den offentlige sundhed og sikkerhed at udvikle de nødvendige menneskelige ressourcer, som er den grundlæggende forudsætning for tilgangen af faglært arbejdskraft, og som er en af de vigtigste overvejelser, der skal gøres i forbindelse med afgørelser om placering af virksomheder;

16. understreger i den forbindelse endnu en gang, at det er yderst vigtigt, at staten sikrer lige adgang til grundskoleudannelse for drenge og piger og således forbedrer kvinders status og muligheder;

17. pålægger sine formænd at sende denne beslutning til AVS-EU-Rådet, Kommissionen, EIB, IDB, Det Økonomiske og Sociale Udvalg og Sammenslutningen af Nationale AVS-Handelskamre, Industrikamre og Andre Aktører inden for Økonomien.

(1) Vedtaget af Den Paritetiske Forsamling AVS-EU den 1. april 1999 i Strasbourg (Frankrig).